23. schôdza NR SR - 5.deň - B. popoludní
Dátum: 2024-12-02
Poslanec: Grendel, Gábor (SLOVENSKO)
Druh vystúpenia: Vystúpenie v rozprave

207. Ďakujem pekne za slovo. Vážený pán podpredseda, pred malou chvíľou sme sa rozprávali o ľuďoch, ktorí počas komunistického režimu strpčovali život ľuďom, tento návrh zákona sa týka tej opačnej skupiny, teda tých ľudí, ktorí trpeli počas komunizmu. Hlavným účelom nášho návrhu zákona je zvýšiť veteránom protikomunistického odboja príplatok k dôchodku zo súčasných 10 eur na 15 eur, a to za mesiac väzby alebo mesiac výkonu trestu odňatia slobody, za mesiac zaradenia do táborov nútených prác, vojenských táborov nútených prác, mesiac protiprávneho násilného odvlečenia alebo mesiac internácie v centralizovaných kláštoroch. Na tento príplatok sa totiž nevzťahuje valorizácia a v súčasnosti, keď si vládna väčšina v konsolidácii odhlasovala zvýšenie daní a ľuďom stúpnu životné náklady, je zvýšenie tohto príplatku nástrojom kompenzácie týchto zvýšených životných nákladov. Považujeme za potrebné vzdať úctu skutočným politickým väzňom, ktorým bolo priznané postavenie veterána protikomunistického odboja. Tieto osoby boli počas komunizmu vystavené skutočným perzekúciám v ťažkých podmienkach. Bojovali často o holé prežitie, boli vystavené biede, politickému prenasledovaniu a sociálnemu vylúčeniu tým, že vzdorovali totalitnej moci a chránili základné hodnoty ako je sloboda, demokracia a ľudské práva. Obeta týchto ľudí je dôvodom, prečo im dnešná spoločnosť dlhuje uznanie a podporu. Keďže veteráni protikomunistického odboja aj z dôvodu podlomeného zdravia napríklad z nútených prác v uránových baniach sa dožívajú nízkeho veku a ich počet klesá každým mesiacom, je prijatie takejto právnej úpravy časovo, by som povedal, nevyhnutné a je to naozaj návrh, ktorý neznesie odklad. Podľa súčasnej právnej úpravy § 3 ods. 1 zákona č. 274/2007 o príplatku k dôchodku politickým väzňom prináleží veteránovi protikomunistického odboja príplatok k dôchodku vo výške 10 eur, a to za mesiac väzby alebo mesiac výkonu trestu odňatia slobody, za mesiac zaradenia do táborov nútených prác, vojenských táborov nútených prác, mesiac protiprávneho násilného odvlečenia alebo mesiac internácie v centralizovaných kláštoroch. Keďže v súčasnosti je približne 1 146 ľudí uznaných za veteránov protikomunistického odboja, ich počet každým mesiacom klesá, je morálnou zodpovednosťou spoločnosti oceniť tých, ktorí vzdorovali totalitnej moci a bojovali za spravodlivú vec. Zvýšením príspevku z 10 eur na 15 eur by sa prejavilo, že štát uznáva prínos týchto ľudí a nesnaží sa zabudnúť na boj proti neslobode. Tento návrh zákona sme predložili do Národnej rady ešte pred predchádzajúcou schôdzou, pred októbrovou schôdzou, aby sme si aj takto symbolicky uctili výročie 17. novembra a vyjadrili úctu ľuďom, ktorí pred 17. novembrom trpeli len preto, že bojovali za slobodu prejavu, názoru, vierovyznania a tak ďalej. Žiaľ, väčšina tohto pléna rozhodla na predchádzajúcej schôdzi, že nemôžme tento návrh zákona predniesť, pretože predčasne sa tá schôdza ukončila a tak bola v podstate zmarená tá symbolika tohto návrhu. O to viac vás chcem, kolegyne a kolegovia, naprieč politickým spektrom požiadať, aby sme schválením tohto návrhu vyjadrili úctu obetiam komunistického režimu, z dôvodu, ktorý som teraz spomínal, bude treba, samozrejme, v prípadnom druhom čítaní pozmeniť niektoré termíny, s ktorými návrh zákona počíta, pretože tie termíny boli nastavené tak, akoby návrh zákona bol prerokovaný na tej predchádzajúcej schôdzi, keďže to nám nebolo umožnené, tak bude treba prepísať tieto termíny v potenciálnom pozmeňujúcom návrhu. Takže ešte raz, dámy a páni, tento návrh zákona predkladáme preto, aby sme zmiernili dopady konsolidácie, aby sme zmiernili stúpajúce životné náklady pre ľudí, ktorí disponujú štatútom veteránov protikomunistického odboja. Je to naozaj to minimum, čo môžeme pre týchto ľudí urobiť. Ďakujem pekne. (Potlesk.)